Galko, Ľubomír, minister obrany SR (2011-03-31):
Ďakujem pekne, vážený pán predsedajúci. Vážený pán poslanec, no ja si nemyslím, že by som svojím vyhlásením poškodil zahranično-politické renomé Slovenska. Ja som presvedčený, že pre OSN, ale aj pre našich spojencov je lepšie, ak s nimi hovoríme o našich úmysloch otvorene a s dostatočným predstihom. Stiahnutie takéhoto kontingentu predsa nie je otázka ani niekoľkých dní, ani niekoľkých týždňov a ak by sme niekedy v budúcnosti takéto rozhodnutie spoločné prijali, tak to bude predstavovať niekoľkomesačné náročné rokovania s našimi partnermi. Ale vráťme sa k podstate môjho vyhlásenia. Rezort obrany sa dlhodobo nachádza v zložitej finančnej situácii a preto sme začali proces strategického hodnotenia obrany. Jeho prvé odborné výsledky ma viedli k tomuto vyhláseniu. Ja chcem zdôrazniť, že vo svojom vyhlásení som ukončenie pôsobenia ozbrojených síl na Cypre v horizonte cca dvoch rokov uviedol ako jednu z viacerých alternatív, ktoré podľa názoru civilných aj vojenských odborníkov prichádzajú do úvahy pri riešení dlhodobej a prehlbujúcej sa nerovnováhy zdrojov vyčleňovaných pre rezort obrany a narastajúcich úloh, ktoré rezort plní. Som si plne vedomý zahranično-politického významu misie na Cypre a prínosu pre Slovensko z nej vyplývajúceho, ale na druhej strane nižšia pridaná hodnota pre transformáciu ozbrojených síl a narastajúca ekonomická záťaž viedla odborníkov rezortu k sformulovaniu odporúčania, a nie rozhodnutia, urobiť diskusiu o pôsobení ozbrojených síl Slovenskej republiky v tejto operácii. Teda dôvody na toto vyhlásenie boli a podľa môjho názoru sú relevantné a zasluhujú si, aby sme o nich otvorene diskutovali. Ako iste viete, konečné rozhodnutie v takýchto prípadoch je v rukách vlády Slovenskej republiky a následne Národnej rady Slovenskej republiky a je ho nutné prijať na základe vecnej diskusie a po dôslednom posúdení všetkých politických, ale aj ekonomických a odborných aspektov. V dnešnej zložitej situácii, v ktorej sa nachádza Slovensko, a najmä jeho ozbrojené sily, musíme dôsledne posudzovať pridanú hodnotu každej úlohy na prípravu ozbrojených síl, na plnenie ich rozhodujúcej úlohy, zaručenia bezpečnosti obrany, zaručenia bezpečnosti občanov a obrany štátu v systéme kolektívnej ochrany. Pri tejto príležitosti chcem zdôrazniť, že možnosť udržania pôsobenia ozbrojených síl, resp. výška našich príspevkov v nich, a teda nielen na Cypre, ale aj vo všetkých ostatných zahraničných operáciách v Afganistane, aj na Balkáne, budú podrobené diskusii. Existujúce rezervy v rámci rezortu obranu už nie sú schopné pokryť finančný deficit našej rozpočtovej kapitoly. Kritická úroveň na zaručenie ochrany vzdušného priestoru, schopnosti ozbrojených síl podieľať sa na riešení prípadných prírodných alebo technických havárií na území Slovenskej republiky, ako aj ich udržaní v prebiehajúcich operáciách je už realitou. V nadchádzajúcich dňoch, týždňoch aj mesiacoch budeme musieť prijať zásadné rozhodnutia, aby sme odstránili existujúcu nerovnováhu medzi pridelenými zdrojmi a stanovenými úlohami. V rámci tohto procesu budeme musieť posudzovať všetky naše operačné, ale aj spojenecké záväzky a budeme musieť hľadať také riešenia, ktoré v čo najmenšej miere ohrozia zahranično-politické postavenie Slovenska. Ja vás chcem ubezpečiť, vážený pán poslanec, že aj mne, aj všetkým zamestnancom rezortu veľmi záleží na udržaní zahranično-politického kreditu Slovenska, ktorý sme získali aj naším pôsobením na Cypre. A práve preto je povinnosťou ministra obrany upozorniť na skutočnosť, že ozbrojené sily sú vo veľmi zložitej situácii a sú na pokraji svojich možností a schopností plniť úlohy vyplývajúce zo strategických dokumentov schválených Národnou radou Slovenskej republiky v podmienkach dlhodobého nedostatočného financovania. Dnes sa už nemôžeme skrývať za sľubmi, ktoré nie sú finančne kryté, ako tomu napríklad bolo pri sľube o dvojnásobnom navŕšení nášho kontingentu v operácii ISAF v minulosti. Ďakujem vám za pozornosť. (Potlesk.)